Cea mai mare parte viitorului tronson Deva – Ilia al autostrăzii A1, a fost decopertată. În unele locuri, constructorii au aplicat stratul de bază al acesteia, iar ţinând cont de modul cum au avansat lucrările, chiar au anunţat că vor termina autostrada cu şase luni mai devreme decât primăvara anului 2016, termenul stabilit conform contractului cu CNADNR. Oamenii lucrează de zor pe autostradă, în schimb, zona cimitirului din Brănişca a fost abandonată, după ce drumarii au decopertat terenul până la aproximativ un metru de cele mai apropiate morminte, scrie zhd.ro.

Constructorii nu vor devia traseul autostrăzii din cauza cimitirului, susţine primarul din Brănişca, Teodor Lazăr. În urmă cu trei luni, Dan Şova, fostul ministru al Transporturilor, declara că tronsonul va ocoli zona cimitirului, dar acest lucru nu este posibil. S-a ajuns la un compromis.

"Iniţial, planurile constructorilor erau de deviere a traseului cu câteva zeci de metri, ca să ocoloească cimitirul. Dar propunerea le-a fost respinsă de CNADNR. Am discutat cu constructorii, iar apoi una dintre propunerile lor a fost excavarea zonei unde se află mormintele şi relocarea cimitirului. Noi nu am fost de acord cu această soluţie. Nu ne asumăm răspunderea pentru aşa ceva. În final, au stabilit că vor ridica un pasaj peste cimitir. E destul de nepotrivit ca un cimitir să fie traversat de autostradă, dar probabil aceasta va fi soluţia finală", a spus Teodor Lazăr, primarul comunei Brănişca.